## Odluka o uvjetima i načinu otvaranja i vođenja računa nerezidenata u banci

### NN 124/2006 (15.11.2006.), Odluka o uvjetima i načinu otvaranja i vođenja računa nerezidenata u banci

# HRVATSKA NARODNA BANKA

2763

Na
temelju članka 38. stavka (3) pod 1) Zakona o Hrvatskoj narodnoj banci
(»Narodne novine«, br. 36/2001.) i članka 30. stavaka (4) i (5) Zakona o
deviznom poslovanju (»Narodne novine«, br. 96/2003. i 140/2005.) Savjet Hrvatske
narodne banke na sjednici održanoj 8. studenog 2006. donio je

## ODLUKU

### O UVJETIMA I NAČINU OTVARANJA I VOĐENJA RAČUNA NEREZIDENATA U BANCI

OPĆE ODREDBE

I.

Ovom
odlukom uređuju se uvjeti i način otvaranja i vođenja računa i štednih uloga
nerezidenata u banci te raspolaganje sredstvima na tim računima.

II.

(1)
Nerezidentni račun je račun na kojemu se vode novčana sredstva nerezidenta na
osnovi ugovora koji je sklopljen između nerezidenta i banke.

(2)
Depozit nerezidenta može biti depozit po viđenju ili oročeni novčani depozit.

(3)
Nerezidentni štedni ulog je novčani depozit primljen od nerezidenta fizičke
osobe kao štedni ulog.

(4)
Nerezident može kod banke ovlaštene za poslove otvaranja nerezidentnih računa
otvoriti račun ili štedni ulog u stranoj valuti i kunama.

III.

(1)
Ugovorom sklopljenim između nerezidenta i banke regulira se otvaranje
nerezidentnog računa ili štednog uloga, evidentiranje transakcija, izrada
izvješća o prometu i stanju na računu, obračun i pripis kamata te zatvaranje
nerezidentnog računa.

(2)
Konstrukcija računa nerezidenta u banci utvrđuje se prema propisu kojim se
određuje konstrukcija računa u banci.

(3)
Na računima iz stavka (2) ove točke evidentira se obavljeni platni promet i
stanje na računu.

(4)
Poslovi s nerezidentnim računom ili štednim ulogom obuhvaćaju polaganje i
podizanje gotovine te plaćanja i prijenose.

(5)
Računi i štedni ulozi nerezidenata na donosioca ili na donosioca uz zaporku
nisu dopušteni.

IV.

U
smislu ove odluke nerezidenti su:

1.
pravne osobe sa sjedištem u inozemstvu,

2.
predstavništva stranih pravnih osoba u Republici Hrvatskoj,

3.
trgovci pojedinci, obrtnici i druge fizičke osobe sa sjedištem odnosno
prebivalištem u inozemstvu koje samostalnim radom obavljaju gospodarsku
djelatnost u inozemstvu za koju su registrirani,

4.
strana diplomatska i konzularna predstavništva u Republici Hrvatskoj te druge
organizacije i tijela koji djeluju na području Republike Hrvatske na osnovi
dvostranih ili mnogostranih međunarodnih ugovora koje je ratificirala Republika
Hrvatska, a čije je sjedište izvan teritorija Republike Hrvatske,

5.
strane udruge i druge strane organizacije,

6.
fizičke osobe s prebivalištem u inozemstvu i

7.
podružnice rezidentnih trgovačkih društava koje posluju u inozemstvu.

IDENTIFIKACIJA FIZIČKE
OSOBE OVLAŠTENE ZA POSLOVANJE S NEREZIDENTNIM RAČUNOM

V.

(1)
Banka je prilikom otvaranja nerezidentnog računa ili štednog uloga nerezidenta
dužna identificirati fizičku osobu ovlaštenu za poslovanje s tim računom.

(2)
Identitet fizičke osobe utvrđuje se uvidom u osobnu ispravu (putovnicu ili
drugu odgovarajuću javnu ispravu), pri čemu se utvrđuju ime i prezime, adresa
prebivališta ili boravišta, datum rođenja te podaci o ispravi na temelju koje
se utvrđuje identitet stranke (naziv i broj isprave te tijelo koje ju je
izdalo). Banka zadržava presliku osobne isprave na temelju koje je
identificirala nerezidenta ili ovjerene dokumente koje je u svrhu otvaranja
računa ili štednog uloga primila na drugi način.

(3)
Ako fizička osoba prilikom otvaranja nerezidentnog računa ili štednog uloga
nije prisutna, banka otvara nerezidentni račun ili štedni ulog na osnovi
dokumenata koje je ovjerilo domaće ili strano nadležno tijelo ili na osnovi
dokumenata koje je ovjerilo diplomatsko ili konzularno predstavništvo zemlje
nerezidenta ili Republike Hrvatske ili na osnovi ovjere ispravnosti potpisa od
strane korespondentne banke. Ovjera dokumenata ne smije biti starija od tri
mjeseca.

(4)
Iznimno od odredbi prethodnog stavka, ne mogu se prihvatiti dokumentacija i
ovjera iz zemlje koja se nalazi na popisu zemalja navedenih kao off-shore zone
ili nekooperativne jurisdikcije koji izrađuje odnosno ažurira Ured za
sprječavanje pranja novca.

DOKUMENTACIJA ZA
OTVARANJE NEREZIDENTNOG RAČUNA, RASPOLAGANJE SREDSTVIMA NA TOM RAČUNU I
ZATVARANJE RAČUNA

VI.

(1)
Za otvaranje računa nerezident (pravna osoba, trgovac pojedinac, obrtnik, druga
fizička osoba koja samostalnim radom obavlja gospodarsku djelatnost u
inozemstvu za koju je registrirana i podružnica rezidentnoga trgovačkog društva
koja posluje u inozemstvu) treba priložiti sljedeću dokumentaciju:

1.
izvod iz registra u koji je upisan u zemlji u kojoj ima registrirano sjedište
ili, ako je osnovan u zemlji gdje se ne upisuje u takav registar, drugu valjanu
ispravu o osnivanju u skladu s propisima zemlje sjedišta nerezidenta iz koje se
vidi pravni oblik nerezidenta i vrijeme osnivanja. Isprava ne smije biti
starija od tri mjeseca, odnosno duže kada je to nužno zbog propisanog postupka
zemlje sjedišta nerezidenta, uz obvezno dokumentiranje. Isprava treba biti u
izvorniku i ovjerenom prijevodu na hrvatski ili engleski jezik. Umjesto
izvornika može se prihvatiti ovjerena preslika isprave ili izvod iz registra
nadležnog tijela koji je ovjerio javni bilježnik. U tom slučaju, u ovjeri
javnog bilježnika mora biti naznačen dan uvida u registar odnosno dan izdavanja
izvoda iz registra.

2.
punomoć s potpisima osoba opunomoćenih za raspolaganje sredstvima na računu
koju je potpisao zakonski zastupnik nerezidenta. Punomoć za raspolaganje
sredstvima na računu daje se u skladu s točkom XI. ove odluke.

3.
posljednje godišnje financijsko izvješće o poslovanju nerezidenta u matičnoj
zemlji ili u zemlji u kojoj obavlja registriranu djelatnost, koje je ovjerila
revizorska kuća ili zaprimilo porezno tijelo. Nerezident koji posluje kraće od
godinu dana podnosi financijsko izvješće o poslovanju za proteklo razdoblje
poslovanja u tekućoj godini. Ako nerezident nema obvezu izrađivanja
financijskog izvješća u matičnoj zemlji, dostavlja dokument o plaćenom porezu.

(2)
Iznimno, prilikom otvaranja uvjetnog (engl. escrow) računa u banci nerezident
nije dužan dostaviti financijsko izvješće.

(3)
Nerezident iz stavka (1) ove točke dužan je svake godine dostaviti dokument iz
stavka (1) podtočke 1. najkasnije do 31. ožujka tekuće godine za tu godinu. Ako
to ne učini, banka je dužna do 30. travnja te godine o tome obavijestiti
Ministarstvo financija – Devizni inspektorat te blokirati korištenje sredstava
na računu kao i nove priljeve sredstava na račun nerezidenta do dostavljanja
potrebne dokumentacije ili na pismeni zahtjev klijenta isplatiti sredstva i
zatvoriti račun.

VII.

(1)
Strano diplomatsko i konzularno predstavništvo, predstavništvo organizacije
Ujedinjenih naroda i predstavništvo međunarodne organizacije pri otvaranju
nerezidentnog računa u banci prilažu potvrdu Ministarstva vanjskih poslova i
europskih integracija Republike Hrvatske da su upisani u evidenciju
ministarstva i popis notificiranih osoba. Zahtjevu za otvaranje računa prilaže
se i punomoć s potpisima osoba ovlaštenih za raspolaganje sredstvima na računu,
koju izdaje i ovjerava notificirana odgovorna osoba predstavništva.

(2)
Međunarodna misija koja djeluje na temelju međunarodnog akta pri otvaranju
nerezidentnog računa u banci podnosi zahtjev za otvaranje računa iz kojega se
vidi njezin puni naziv te naziv međunarodnog akta na temelju kojega djeluje.
Zahtjevu se prilaže potvrda o akreditaciji medunarodne misije pri nadležnom
tijelu u Republici Hrvatskoj te punomoć s potpisima osoba ovlaštenih za
raspolaganje sredstvima na računu koju izdaje i ovjerava notificirana odgovorna
osoba strane misije.

(3)
Predstavništvo strane pravne osobe koja obavlja gospodarsku djelatnost u
inozemstvu pri otvaranju nerezidentnog računa u banci prilaže izvod iz registra
predstavništava koji se vodi pri nadležnom tijelu u Republici Hrvatskoj i
punomoć s potpisima osoba opunomoćenih za raspolaganje sredstvima na računu
predstavništva koju je potpisala odgovorna osoba predstavništva. Punomoć za
raspolaganje sredstvima na računu daje se u skladu s točkom XI. ove odluke.

VIII.

(1)
Strane udruge, predstavništva stranih zaklada i fundacija i druge strane
neprofitne organizacije koje djeluju na teritoriju Republike Hrvatske za
otvaranje nerezidentnoga računa u banci prilažu izvod iz registra što ga vodi
nadležno tijelo u Republici Hrvatskoj ne stariji od tri mjeseca te punomoć s
potpisima ovlaštenih osoba za raspolaganje sredstvima na računu.

(2)
Punomoć s potpisima osoba opunomoćenih za raspolaganje sredstvima na računu
mora potpisati zakonski zastupnik strane udruge odnosno odgovorna osoba
predstavništva strane zaklade ili strane fundacije. Punomoć za raspolaganje
sredstvima na računu daje se u skladu s točkom XI. ove odluke.

IX.

(1)
Pri otvaranju nerezidentnoga računa i obavljanju transakcija povezanih s tim
računima banka je dužna postupati u skladu s propisima koji uređuju
sprječavanje pranja novca.

(2)
Nerezidenti iz točaka VII. i VIII. ove odluke dužni su o svakoj promjeni
dokumentacije i/ili podataka obavijestiti nadležno tijelo u Republici Hrvatskoj
u kojemu su evidentirani kao i banku u kojoj imaju otvoren račun.

X.

(1)
Banka zatvara nerezidentni račun ili štedni ulog u skladu s odredbama ugovora
iz točke 11. ove odluke ili na temelju zakona odnosno drugog propisa.

(2)
Ako se račun ili štedni ulog treba zatvoriti na temelju zakona odnosno drugog
propisa, banka je dužna o tome obavijestiti nerezidenta te presliku toga zakona
odnosno propisa dostaviti na njegov zahtjev.

PRAVO RASPOLAGANJA NA
NEREZIDENTNOM RAČUNU

XI.

(1)
Nerezident fizička osoba može opunomoćiti rezidenta ili nerezidenta za
raspolaganje sredstvima na svom računu ili štednom ulogu.

(2)
Nerezident koji nije fizička osoba može opunomoćiti rezidenta za raspolaganje
sredstvima na svom računu, a nerezidenta samo ako je zaposlen kod tog nerezidenta
u inozemstvu ili u organizacijskom dijelu tog nerezidenta u Republici
Hrvatskoj.

(3)
Opunomoćenik može obavljati transakcije u ime i za račun nerezidenta u skladu s
deviznim propisima, pri čemu ne može imati veća prava od vlasnika računa.

(4)
Na punomoći za raspolaganje sredstvima na računu potpis zakonskog zastupnika
odnosno odgovorne osobe mora ovjeriti domaće ili strano nadležno tijelo ili
korespondentna banka, osim ako zakonski zastupnik odnosno odgovorna osoba
osobno deponira potpis u banci. Potpis zakonskog zastupnika odnosno odgovorne
osobe na punomoći ne mora biti ovjeren niti kad zakonski zastupnik odnosno
odgovorna osoba punomoć osobno potpisuje u banci. Iznimno, ne može se
prihvatiti ovjera potpisa nadležnog tijela ili korespondentne banke iz zemlje
koja se nalazi na popisu zemalja navedenih kao off-shore zone ili
nekooperativne jurisdikcije koju izrađuje odnosno ažurira Ured za sprječavanje
pranja novca.

POSLOVANJE S
NEREZIDENTNIM RAČUNOM ILI ŠTEDNIM ULOGOM

XII.

(1)
Nerezident slobodno putem bezgotovinskoga platnog prometa prima naplate na svoj
nerezidentni račun te obavlja plaćanja i prijenose sredstava u zemlji i u
inozemstvo sa svoga nerezidentnog računa u skladu s deviznim propisima.

(2)
Nerezident može slobodno podizati gotovinu u stranoj valuti i kunama sa svoga
nerezidentnog računa ili štednog uloga odnosno polagati ju na taj račun ili
štedni ulog.

ROK ČUVANJA
DOKUMENTACIJE

XIII.

(1)
Banka je dužna čuvati najmanje pet godina od dana zatvaranja računa
dokumentaciju iz ove odluke na temelju koje je obavljeno otvaranje i zatvaranje
nerezidentnog računa i identifikacija stranaka.

(2)
Banka je dužna čuvati naloge na temelju kojih su evidentirane promjene na
nerezidentnim računima u banci najmanje pet godina nakon isteka godine u kojoj
su evidentirane promjene na tim računima.

(3)
Isprave iz stavaka (1) i (2) ove točke mogu se čuvati u izvornom obliku ili u
drugom obliku prikladnom za dokazivanje.

PRIJELAZNE I ZAVRŠNE
ODREDBE

XIV.

(1)
Banka je dužna oročene račune i štedne uloge otvorene na donosioca ili na
donosioca uz zaporku zatvoriti u roku od mjesec dana od isteka roka oročenja te
sredstva prenijeti na račun ili štedni ulog na ime koje je pohranjeno u arhivi
banke pri otvaranju takvog računa. Ako banka ne raspolaže podacima o osobi koja
je otvorila takav račun, sredstva će se prenijeti na poseban račun banke do
utvrđivanja vlasništva.

(2)
Banka je dužna pisanim putem obavijestiti nerezidenta o prijenosu sredstava s
računa i štednog uloga otvorenih na donosioca i na donosioca uz zaporku, u roku
od osam dana od dana obavljenog prijenosa.

(3)
Nerezident je dužan za 2006. godinu dostaviti dokument iz točke VI. stavka (1)
pod 1. do kraja 2006. godine. Ako to ne učini, banka je dužna o tome
obavijestiti Ministarstvo financija – Devizni inspektorat i do 31. ožujka 2007.
zatvoriti račun nerezidenta. Nakon zatvaranja računa banka će prenijeti
sredstva na poseban račun banke do konačne isplate nerezidentu i o tome ga
obavijestiti.

XV.

Banka
je dužna najkasnije do 1. listopada 2007. uskladiti konstrukciju računa
nerezidenata s odredbama točke I11., stavaka (2) i (3) ove odluke, a dotad
konstrukciju računa nerezidenata može urediti slobodno ili prema točki 1I1.,
stavcima (2) i (3) ove odluke.

XVI.

Danom
stupanja na snagu ove odluke prestaje važiti Odluka o uvjetima i načinu
otvaranja i vođenja računa nerezidenata u banci (»Narodne novine«, br.
111/2003., 176/2004. i 54/2006.).

XVII.

Ova
odluka stupa na snagu osmog dana od dana objave u »Narodnim novinama«.

O.
br. 696/2006.

Zagreb,
8. studenoga 2006.

Predsjednik Savjeta

Hrvatske narodne banke

Guverner

Hrvatske narodne banke

**Željko Rohatinski, v.
r.**

Ostalo, NN 124/2006-2763